text: [{"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000002", "text": "vi\u00f0merkingarMest lisnu nudlarnir i\u0301 2014 - NUDLAR on Ein gongutu\u0301r vi\u00f0 sjo\u0301varma\u0301lanMest lisnu nudlarnir i\u0301 2014 - NUDLAR on Eg havi a\u0301lit a\u0301 f\u00f8royingumMest lisnu nudlarnir i\u0301 2014 - NUDLAR on S\u00f8gan um MC-Ha\u0301r \u2013 Fyrstu a\u0301riniMest lisnu nudlarnir i\u0301 2014 - NUDLAR on Lisbeth er ordiligt fo\u0301lkMest lisnu nudlarnir i\u0301 2014 - NUDLAR on Vi\u00f0 Anthony i\u0301 oyrunum og Agga i\u0301 huganum"}, {"text_idx": "#000005", "text": "Nu\u0301 er hetta ikki einans fyrsta fo\u0301tbo\u0301ltsfer\u00f0, i\u00f0 eg havi skipa\u00f0 fyri, hetta er eisini fyrsta fo\u0301tbo\u0301ltsfer\u00f0 eg havi veri\u00f0 a\u0301, men eg ma\u0301 siga, at hetta hevur veri\u00f0 ein o\u0301vanliga go\u0301\u00f0 fer\u00f0."}, {"text_idx": "#000006", "text": "Lutvi\u0301st ti\u0301, at eg havi veri\u00f0 a\u0301 fer\u00f0ini saman vi\u00f0 n\u00f8krum so o\u0301tru\u0301liga fittum og da\u0301mligum monnum, og mi\u0301num fitta soni, men eisini lutvi\u0301st, ti\u0301 at Chelsea leikarar og starvsfo\u0301lk hava gj\u00f8rt somiki\u00f0 fyri, at vit fjepparar skuldu fa\u0301a ein go\u0301\u00f0a uppliving. So sum David Luiz, i\u00f0 mundi skriva einar 400 autografir og taka yvir hundra myndir sunnudagin eftir dystin."}, {"text_idx": "#000007", "text": "Umframt fra\u0301li\u0301ka dystin, og dy\u0301rab\u00e6ru l\u00f8turnar aftan a\u0301, ta\u0301 ungdo\u0301msli\u00f0i\u00f0 bar FA Youthcup steypi\u00f0 v\u00f8llin runt, og ta\u0301 leikarar a\u0301 fyrsta li\u00f0i\u00f0 saman vi\u00f0 si\u0301num b\u00f8rnum komu a\u0301 v\u00f8llin vi\u00f0 FA Cup steypinum, so hava vit eisini m\u00f8tt sera no\u0301gvum leikarum, og tiki\u00f0 myndir saman vi\u00f0 Mata, Bertrand, Hutchinsson, Drogba, Torres, Luiz og flestu stj\u00f8rnunum a\u0301 ungdo\u0301msli\u00f0num."}, {"text_idx": "#000008", "text": "Alt hetta fyrst og fremst, ti\u0301 vit h\u00f8vdu bi\u0301lagt okkara k\u00f8mur gj\u00f8gnum Chelsea, sum bjo\u0301\u00f0a\u00f0i okkara sera go\u0301\u00f0ar umst\u00f8\u00f0ur vi\u00f0 gisting a\u0301 Stadionhotellinum."}, {"text_idx": "#000009", "text": "Vit kendu okkum bornar a\u0301 hondum av vinaligu starvsfo\u0301lkunum, og bu\u0301\u00f0u i\u0301 lekrum k\u00f8murum, og o\u0301tu a\u0301 go\u0301\u00f0um matstovum."}, {"text_idx": "#000010", "text": "Ta\u00f0 skal to\u0301 sigast, at sto\u0301ra u\u0301rvali\u00f0 av Chelsea Merchandise og kl\u00e6\u00f0um i\u0301 the Chelsea Megastore, hev\u00f0i si\u0301na a\u0301virkan a\u0301 fi\u0301ggjarst\u00f8\u00f0una hja\u0301 okkum \u00f8llum, men ta\u0301 eg koyrdi oman til arbei\u00f0is i\u0301 morgun, me\u00f0an eg drakk heitt te\u0301 i\u0301 mi\u0301num risa Chelsea termokru\u0301ssi, so kundi eg bara fegnast um hetta v\u00e6la keyp, og dreingirnir so\u0301u eisini ernir u\u0301t i\u0301 hv\u00f8r si\u0301nari Chelsea blusu og hu\u0301gvu, ta\u0301 teir fo\u0301ru heimani\u0301fra\u0301 i\u0301 morgun."}, {"text_idx": "#000011", "text": "Eisini havi eg m\u00f8tt Chelsea stjo\u0301ranum, Ron Guirlay og pra\u0301ta\u00f0 um eitt nu\u0301 F\u00f8royar vi\u00f0 hann, havi lyft FA Cup steypi\u00f0, og saman vi\u00f0 mi\u0301num fer\u00f0afel\u00f8gum veri\u00f0 Newport fjeppari fyri ein dag, ta\u0301 vit fo\u0301ru a\u0301 Wembley til dyst millum York City og Newport County."}, {"text_idx": "#000012", "text": "Vo\u0301nandi hevur hendan fo\u0301tbo\u0301ltsfer\u00f0afra\u0301s\u00f8gnin veri\u00f0 li\u0301ka stuttlig hja\u0301 tykkum at lesa, sum hon var at skriva hja\u0301 m\u00e6r. Takk fyri hesa fer\u00f0, vit skrivast vi\u00f0 \ud83d\ude09"}, {"text_idx": "#000015", "text": "Les fo\u0301tbo\u0301ltsfer\u00f0 3: I\u0301 London"}, {"text_idx": "#000016", "text": "Les fo\u0301tbo\u0301ltsfer\u00f0 4: A\u0301 stadion tourne"}, {"text_idx": "#000018", "text": "Les fo\u0301tbo\u0301ltsfer\u00f0 6: Chelseatu\u0301rurin na\u0301ddi si\u0301tt klimaks"}, {"text_idx": "#000020", "text": "So var eisini sja\u0301lvur dystardagurin av, siti i\u0301 kamarinum a\u0301vegis i\u0301 song, vit skulu sera ti\u0301\u00f0liga upp i\u0301 morgin, skulu flu\u0301gva fra\u0301 Gatwick kl. 8:45 og skulu ti\u0301 fra\u0301 hotellinum kl. 5.30, sum h\u00f8vu\u00f0sfyriskipari av tu\u0301rinum ma\u0301 eg taka hei\u00f0urin fyri hesa o\u0301gudiligu flu\u0301gvarabooking, i\u00f0 var gj\u00f8rd vi\u00f0 h\u00f8vdinum undir arminum. Havi longu umbori\u00f0 yvir fyri mi\u0301num fer\u00f0afel\u00f8gum, sum hava fyrigivi\u00f0 m\u00e6r, i\u0301 \u00f8llum f\u00f8rum fyribils."}, {"text_idx": "#000021", "text": "Dagurin i\u0301 dag hevur veri\u00f0 fra\u0301li\u0301kur. Vit byrja\u00f0u vi\u00f0 go\u0301\u00f0um enskum morgunmati i\u0301 Restaurant 55, si\u0301\u00f0an ein tu\u0301r i\u0301 Megastore, at keypa David Luiz parykkar. \u00c6tlanin var so at fara yvir a\u0301 Chelsea Museum at hitta tri\u0301ggjar sto\u0301rar Chelsea legendur: Peter Bonetti, Kerry Dixon og Chopper Harris, men ta\u0301 vit komu a\u0301 kamari\u00f0 at leggja parykkarnar, so\u0301u vit, at Ramires kom spa\u0301kandi ni\u00f0ri\u00f0 a\u0301 parkeringspla\u0301ssinum og fo\u0301r inn i\u0301 ein buss. Vit dr\u00f8na\u00f0u sja\u0301lvandi beint u\u0301t, og so\u0301u leikarar, sum Essien, Sturridge, Ferreira, Bertrand og Malouda ganga framvi\u00f0 okkum, og Lukaku, Torres og Drogba koma yvir at heilsa uppa\u0301, taka myndir og skriva autografir. Ta\u00f0 var deiligt at si\u0301ggja hvussu serliga Torres og Drogba go\u0301vu s\u00e6r ti\u0301\u00f0 til fjeppararnar."}, {"text_idx": "#000022", "text": "Vit na\u0301ddu so ikki a\u0301 museumi\u00f0 at tosa vi\u00f0 legendurnar, men ta\u00f0 gj\u00f8rdi minni\u00f0. Vit valdu at fara til dystin heilt ti\u0301\u00f0liga fyri at fa\u0301a alla upplivingina vi\u00f0, vit o\u0301tu burgarar u\u0301r burgaravognunum uttan fyri stadion, og lurta\u00f0u eftir Chelsea hornorkestrinum og komu ordiliga i\u0301 dystarstemning vi\u00f0 \u00f8l i\u0301 einari av barrunum i\u0301 stadion."}, {"text_idx": "#000023", "text": "Dysturin sja\u0301lvur var ein o\u0301tru\u0301liga sto\u0301r uppliving, at sita og hoyra a\u0301sko\u00f0arnar ro\u0301pa og syngja var dy\u0301rab\u00e6rt, og eg skal vi\u00f0ganga, at eg enn eri sera ha\u0301sur."}, {"text_idx": "#000024", "text": "Chelsea sp\u00e6ldi sera v\u00e6l i\u0301 fyrra ha\u0301lvleiki, og ta\u00f0 var serliga gle\u00f0iligt at si\u0301ggja, at undir leikarar sum Sam Hutchinsson, Romelu Lukaku og Ryan Bertrand byrja\u00f0u inni\u00f0. Teir komu allir v\u00e6l fra\u0301 si\u0301num dysti. Chelsea vann dystin 2-1 sja\u0301lvt um annar ha\u0301lvleikur var heldur illa sp\u00e6ldur, men hetta bila\u00f0i ikki so no\u0301gv, mo\u0301ti einum sera va\u0301naligum Blackburn li\u00f0i\u00f0, i\u00f0 sja\u0301lvt royndi at dra\u0301la, ho\u0301ast teir vo\u0301ru eitt ma\u0301l aftanfyri."}, {"text_idx": "#000025", "text": "Eftir dystin komu ungdo\u0301mleikararnir vi\u00f0 FA-Youthcupinum og gingu eina rundu a\u0301 stadion fagna\u00f0ir av okkum a\u0301sko\u00f0arum. Si\u0301\u00f0an kom fyrsta li\u00f0i\u00f0 saman vi\u00f0 si\u0301num b\u00f8rnum og ti\u0301 ordiliga FA-Cupinum. Ta\u00f0 var fantastiskt at si\u0301ggja, hvussu go\u0301\u00f0an bo\u0301ltf\u00f8rleika no\u0301gv av b\u00f8rnunum h\u00f8vdu. T.d. do\u0301ttir Terry og sonur Malouda. R\u00f8randi l\u00f8ta og vit fo\u0301ru av stadion heitir um hjarta."}, {"text_idx": "#000026", "text": "Komnir a\u0301 hotelkamari aftur, so\u0301u vit David Luiz skriva autografir og taka myndir vi\u00f0 fjepparum ni\u00f0ri\u00f0 undir vindeyganum, vit fo\u0301ru sja\u0301lvandi ni\u00f0ur og heilsa\u00f0u uppa\u0301 hann, og fingu autografir og myndir. O\u0301tru\u0301liga da\u0301mligur, fjasa\u00f0i by\u0301tt og hugna\u00f0i s\u00e6r vi\u00f0 fjepparunum i\u0301 u\u0301tivi\u00f0 ein ti\u0301ma, hetta er ta\u00f0 slagi\u00f0 av atbur\u00f0i\u00f0, i\u00f0 ger, at fjeppararnir elska leikararnar."}, {"text_idx": "#000027", "text": "Vit enda\u00f0u dagin vi\u00f0 einum d\u00f8gur\u00f0a a\u0301 einari spanskari matstovu, a\u0301\u00f0renn lei\u00f0in gekk heim at pakka, og nu\u0301 siti eg her a\u0301 veg i\u0301 song."}, {"text_idx": "#000029", "text": "Enn ein fo\u0301tbo\u0301ltfyltur dagur farin afturum, i\u0301 sambandi vi\u00f0 vitjanina a\u0301 Wembley fri\u0301ggjadagin, funnu vit u\u0301tav at The FA Carlsberg Trophy finalan skuldi vera har leygardagin millum non-league li\u00f0ini York City og Newport County, og vit valdu ti\u0301 at fara u\u0301t aftur a\u0301 Wembley fyri at uppliva stemningin."}, {"text_idx": "#000030", "text": "Vit h\u00f8vdu m\u00f8tt einum Newport fjeppara i\u0301 tokinum fri\u0301ggjadagin, og hann hev\u00f0i greitt okkum fra\u0301, hvi\u0301 vit skuldu velja hansara li\u00f0 at fjeppast um. Her var serliga argumenti\u00f0, at York sp\u00e6ldi i\u0301 rey\u00f0um berandi fyri okkara avger\u00f0 at gerast Newport fjepparar."}, {"text_idx": "#000031", "text": "Komnir u\u0301t a\u0301 Wembley keyptu vit allir Newport ha\u0301lsturrikl\u00e6\u00f0i og fo\u0301ru so til gongu ni\u00f0an mo\u0301ti vestaru si\u0301\u00f0u a\u0301 Stadion, har Newport hev\u00f0i inngongd. Allan vegin gingu fjepparar og sungu mo\u0301ti hv\u00f8rjum \u00f8\u00f0rum, meira ella minni\u00f0 penar sangir. To\u0301 a\u0301ttu nakrir Newport fjepparar gullmedaljuna, ta\u0301 teir sungu eftir York fjepparunum: \u201cSheepshaggers \u2013 how does it feel to shag a sheep\u201d."}, {"text_idx": "#000032", "text": "Veldigur stemningur, og ho\u0301ast mi\u0301n manglandi eldhugi fyri Newport kom til sjo\u0301ndar, ta\u0301 eg seg\u00f0i vi\u00f0 atgongumerkjamannin, at eg skuldi hava atgongumerki til Westport, so sluppu vit inn, og so\u0301tu mitt millum mest villu Newportfjeppararnar, i\u00f0 sungu og ro\u0301ptu og skaptu ein \u00f8giligan stemning. Tey gott 19.000 fo\u0301lkini, i\u00f0 bert fyltu partar ni\u00f0astu h\u00e6ddini a\u0301 Wembley so\u0301tu ali\u0301kav\u00e6l t\u00e6tt, so ta\u00f0 virka\u00f0i v\u00e6l, og eg kann illa i\u0301mynda m\u00e6r, hvussu gott ta\u00f0 ljo\u0301\u00f0ar, ta\u0301 \u00f8ll 96.000 pla\u0301ssini eru upptikin."}, {"text_idx": "#000033", "text": "Dysturin var annars ikki go\u0301\u00f0ur, li\u00f0ini mundu vera a\u0301 einum st\u00f8\u00f0i\u00f0, i\u00f0 minnir um verru li\u00f0ini i\u0301 Effo deildini. Newport hev\u00f0i munin i\u0301 fyrra ha\u0301lvleiki, men skora\u00f0u einki ma\u0301l. I\u0301 seinna ha\u0301lvleiki kom York u\u0301t vi\u00f0 \u00f8giligari megi, og enda\u00f0i vi\u00f0 at vinna dystin 2-0. Sum sagt okkara eldhugi var ikki so \u00f8giligur, so vit vo\u0301ru ikki beinlei\u00f0is knu\u0301stir, ta\u0301 vit koyrdu heim aftur vi\u00f0 tokinum."}, {"text_idx": "#000034", "text": "Um kv\u00f8ldi\u00f0 var eg til fjepparafelagsd\u00f8gur\u00f0a, umbo\u00f0andi Chelsea, har m\u00f8tti eg \u00f8\u00f0rum nevndarlimum i\u0301 fjepparafel\u00f8gum, og avgj\u00f8rt var\u00f0, at vit frameftir skulu hava meira samstarv, og e-mailbu\u0301sta\u00f0ir og telefonnummur vo\u0301ru samskipa\u00f0i."}, {"text_idx": "#000035", "text": "Ron Guirlay stjo\u0301ri i\u0301 Chelsea kom eisini framvi\u00f0, og heilsa\u00f0i uppa\u0301, hann var sera da\u0301mligur, og helt ta\u00f0 vera kul, at vit h\u00f8vdu stovna eitt fjepparafelag i\u0301 F\u00f8royum, hann ba\u00f0 meg heilsa tykkum \u00f8llum fra\u0301 s\u00e6r."}, {"text_idx": "#000036", "text": "Sum eitt eykayvirraskilisi sluppu vit at taka myndir vi\u00f0 FA-Cup steypinum, ta\u00f0 var sja\u0301lvandi eisini fantastiskt."}, {"text_idx": "#000038", "text": "Av Stamford Bridge a\u0301 Wembley"}, {"text_idx": "#000039", "text": "Fo\u0301tbo\u0301ltsfer\u00f0 4. partur: a\u0301 stadion tourne"}, {"text_idx": "#000040", "text": "Enn ein dagur farin afturum a\u0301 fo\u0301tbo\u0301ltsfer\u00f0ini hja\u0301 Chelsea FC F\u00f8royar, tvey fra\u0301li\u0301k stadion eru vitja\u00f0i, og upplivingarnar eru sto\u0301rfingnar her i\u0301 London, har sonurin Mikal ny\u0301tti h\u00f8vi\u00f0 at lyfta FA-Cup steypi\u00f0."}, {"text_idx": "#000041", "text": "Me\u00f0an vit so\u0301tu a\u0301 hotellinum og o\u0301tu enskan morgunmat, royndu vit at fa\u0301a \u00f8ll inntrykkini fra\u0301 degnum fyri uppa\u0301 a\u0301 pla\u0301ss. Ta\u00f0 er eitt sindur ringt at fyrihalda seg til, at man hevur m\u00f8tt so no\u0301gvum stj\u00f8rnum, og at man by\u0301r a\u0301 einum hotelli\u00f0, sum er bygt fast i\u0301 stadion."}, {"text_idx": "#000042", "text": "Mettir og v\u00e6lsettir fo\u0301ru vit a\u0301 tour a\u0301 Stamford Bridge, har sluppu vit millum anna\u00f0 at sita a\u0301 u\u0301tskiftingarbeinkinum, vitja skiftingarru\u0301mini, renna u\u0301t gj\u00f8gnum sp\u00e6laratunnilin, sita vi\u00f0 bor\u00f0i\u00f0 i\u0301 fj\u00f8lmi\u00f0laru\u0301minum, har Chelsea heldur si\u0301nar ti\u0301\u00f0indafundir og hoyra v\u00e6luppl\u00f8gdu tour guidina grei\u00f0a fra\u0301 um s\u00f8guna hja\u0301 stadion, hvussu no\u0301gv ha\u0301rprodukt Drogba bru\u0301kar, hvat ta\u00f0 kostar at eiga ein logu a\u0301 Stamford Bridge, og no\u0301gv anna\u00f0. Ein sto\u0301r uppliving, i\u00f0 ikki gj\u00f8rdist minni\u00f0, ta\u0301 vit vitja\u00f0u The Chelsea Museum, i\u00f0 er eitt imponerandi savn, av sto\u0301rfingnu s\u00f8guni hja\u0301 Chelsea."}, {"text_idx": "#000043", "text": "Seinnapartin fo\u0301ru vit u\u0301t a\u0301 Wembley Stadion. Hetta var gott nokk eitt imponerandi stadion. Alt var so risasto\u0301rt. Hetta er st\u00f8rsta yvirdekka\u00f0a stadion i\u0301 Evropa, og kann hava 96.000 fo\u0301lk sitandi undir taki, og leggur hu\u0301s til alt fra\u0301 risa rokkkonsertum til dystir hja\u0301 landsli\u00f0num, Carling Cup og FA-Cup og heilt ni\u00f0ur til li\u0301tlar dystir sum The FA Carlsberg Trophy, i\u00f0 ver\u00f0ur i\u0301 leygardagin millum non-league li\u00f0ini York City og Newport County, ein dystur i\u00f0 vit fara til. Upprunaliga var \u00e6tlanin at fara til ein Charity dyst millum AFC Liam og Homies United ta\u0301, men ein dystur a\u0301 Wembley er altso meira lokkandi."}, {"text_idx": "#000044", "text": "A\u0301 veg heim vi\u00f0 tokinum m\u00f8ttu vit einum Newport County fjeppara. Vi\u00f0 einari syngjandi valisiskari dialekt, greiddi hann okkum fra\u0301, ju\u0301st hvi\u0301 vit skuldu halda vi\u00f0 Newport. So vit fara a\u0301 Wembley, sum heilhjarta\u00f0ir Newport fjepparar."}, {"text_idx": "#000045", "text": "Tu\u0301rurin a\u0301 Wembley enda\u00f0i vi\u00f0, at Mikal sonurin slapp at bli\u0301va avmynda\u00f0ur vi\u00f0 80.000 pund dy\u0301ra FA-Cup steypinum, og ho\u0301ast tourguidin mundi svi\u0301ma, ta\u0301 hann lyfti\u00f0 steypi\u00f0, so hevur hann nu\u0301 roynt naka\u00f0, i\u00f0 fa\u0301ur 10 a\u0301ra gamal HB\u2019ari nakranti\u0301\u00f0 kann somiki\u00f0 sum droyma um at royna. Semja var i\u0301 fer\u00f0alagnum um, at Mikal var dagsins ma\u00f0ur a\u0301 Wembley."}, {"text_idx": "#000046", "text": "Um kv\u00f8ldi\u00f0 o\u0301tu vit fi\u0301nt a\u0301 Chelsea matstovuni 55, sum er a\u0301 hottellinum vit bu\u0301gva a\u0301. Hetta er partur av okkara pakkafer\u00f0, i\u00f0 vit hava keypt gj\u00f8gnum Chelsea. Lekkur matur, i\u00f0 runda\u00f0i ein fra\u0301li\u0301kan dag av, vit fo\u0301ru si\u0301\u00f0an a\u0301 Chelsea barrina Frankies at drekka \u00f8l og tomatjuice (Mikal)."}, {"text_idx": "#000047", "text": "Eftir at Mikal var farin uppa\u0301 a\u0301 kamari\u00f0 at leggja seg, enda\u00f0u vit dagin a\u0301 The Butchers Hook, i\u00f0 er barrin har Chelsea i\u0301 1905 bleiv stovna. Enn ein superdagur a\u0301 okkara fo\u0301tbo\u0301ltsfer\u00f0."}, {"text_idx": "#000049", "text": "Fo\u0301tbo\u0301ltsfer\u00f0 3. partur: I\u0301 London"}, {"text_idx": "#000050", "text": "Eg og sonurin Mikal eru nu\u0301 komnir til London, saman vi\u00f0 trimum \u00f8\u00f0rum limum i\u0301 Chelsea FC F\u00f8royar, og tu\u0301rurin er longu nu\u0301 ein uppliving av teimum sto\u0301ru. Vit hava bi\u0301lagt tu\u0301rin gj\u00f8gnum Chelsea, og hildu, at vit skuldu bu\u0301gva yvirav stadion, men ta\u00f0 gera vit ikki, hotelli\u00f0 er bygt fast i\u0301 stadion, og hetta merkja vit alt til."}, {"text_idx": "#000051", "text": "Millum anna\u00f0 hava vit m\u00f8tt \u00f8llum eykali\u00f0num i\u0301 hotelbarrini har teir hittust. a\u0301\u00f0renn Player of the year d\u00f8gur\u00f0an, sum hevur veri\u00f0 i\u0301 kv\u00f8ld. Vit fingu heilsa uppa\u0301 komandi stj\u00f8rnur sum Lucas Piazon, Nathaniel Chalobah, Jamal Blackmann og Lewis Baker, og teir stilla\u00f0u fryntligir upp til myndat\u00f8ku vi\u00f0 okkum f\u00f8royingum."}, {"text_idx": "#000052", "text": "Ta\u0301 vit fo\u0301ru u\u0301tum, rendu vit okkum beint i\u0301 leikarar a\u0301 besta li\u00f0num, i\u00f0 vo\u0301ru a\u0301 veg til Player of the year dinner, flest allir koyrdu framvi\u00f0 i\u0301 si\u0301num sera dy\u0301ru bilum, og vit so\u0301u b\u00e6\u00f0i venjarara og flest allar leikarar. Men Juan Mata, i\u00f0 bleiv valdur til a\u0301rsins leikara hja\u0301 Chelsea kom til fo\u0301ts, saman vi\u00f0 Oriol Romeo, Sam Hutchinsson og Ryan Bertrand, og eg fekk tiki\u00f0 i\u0301 hondina a\u0301 Mata, Hutchinsson og Bertrand, og teir ba\u0301\u00f0ir ungu onglendararnir stilla\u00f0u eisini upp til myndat\u00f8ku vi\u00f0 okkum."}, {"text_idx": "#000053", "text": "Eftir \u00e6tlan skuldu vit hitta Didier Drogba i\u0301 Chelsea Megastore i\u0301 dag, men hann avly\u0301sti vegna ska\u00f0a, i\u00f0 hann hevur fingi\u00f0, og sum kravdi vi\u00f0ger\u00f0, me\u00f0an hann annars skuldi\u00f0 havt skriva\u00f0 a\u0301 troyggir. Hetta vo\u0301ru vit sera skuffa\u00f0ir av, ta\u0301 vit flugu u\u0301r Keypmannahavn. Men tann upplivingin blikna\u00f0i afturi\u0301mo\u0301ti at m\u00f8ta \u00f8llum hesum leikarunum, og skuffilsi er heilt horvi\u00f0."}, {"text_idx": "#000054", "text": "Na\u0301ttur\u00f0in bleiv etin a\u0301 indisku matstovuni Kish Mish a\u0301 Fulham Road, t\u00e6tt vi\u00f0 hotelli\u00f0, og so gingu vit ein kv\u00f8ldtu\u0301r eftir Fulham Road, a\u0301\u00f0renn vit fo\u0301ru at leggja okkum. Vit vakna\u00f0u to\u0301 ti\u0301anverri alt ov skjo\u0301tt aftur, ta\u0301 onkur idiotur setti elda\u0301varingina i\u0301 gongd a\u0301 hotellinum, men vit vo\u0301ru ikki meira enn komin u\u0301t a\u0301 g\u00f8tuna, ta\u0301 vit fingu bo\u00f0 um, at hetta var falskur alarmur. Mikal er longu sovna\u00f0ur aftur, men eg vakna\u00f0i ordiliga vi\u00f0, og skriva\u00f0i ti\u0301 hetta."}, {"text_idx": "#000055", "text": "I\u0301 morgin er stadion tour a\u0301 skra\u0301nni, eg gle\u00f0i meg longu. Ma\u0301 heldur leggja meg nu\u0301."}, {"text_idx": "#000056", "text": "Ta\u0301 fo\u0301tbo\u0301ltur er pi\u0301nufullur, ma\u0301 man hyggja at sto\u0301ru myndini"}, {"text_idx": "#000059", "text": "Dysturin mo\u0301ti Liverpool a\u0301 Anfield, var fyri n\u00f8krum vikum si\u0301\u00f0an s\u00e6ddur sum ein lykladystur, og ta\u00f0 er ikki langt si\u0301\u00f0an, at eg kanna\u00f0i m\u00f8guleikan fyri at flu\u0301gva u\u0301r Danmark til Liverpool, so eg kundi vera a\u0301 Anfield, hetta eydna\u00f0ist til alla lukku ikki. Ti\u0301 vi\u00f0 o\u0301sigrinum a\u0301 Newcastle gj\u00f8rdist dysturin r\u00e6ttiliga li\u0301kagyldigur, og hetta sa\u0301st eisini a\u0301 uppstillingini til dystin:"}, {"text_idx": "#000061", "text": "Bert tri\u0301ggir leikarar, i\u00f0 byrja\u00f0u dystin mo\u0301ti Liverpool i\u0301 FA Cup finaluni byrja inni, og sja\u0301lvt Petr Cech var spardur. Teir av leikarunum, sum mugu metast sum fyrsta val, vo\u0301ru leikarar, i\u00f0 eru leikbanna\u00f0ir til Champions League finaluna. Eg hev\u00f0i avtala vi\u00f0 mi\u0301n go\u0301\u00f0a vin Tro\u0301nd Bogason, at vit skuldu hyggja at dystinum saman a\u0301 Hotel Amager."}, {"text_idx": "#000062", "text": "Dysturin var somki\u00f0 seint um kv\u00f8ldi\u00f0, byrja\u00f0i kl. 21. dk ti\u0301\u00f0. at eg ikki to\u0301k Mikal vi\u00f0 m\u00e6r. Hann var heima hja\u0301 mostrunum."}, {"text_idx": "#000063", "text": "Eg m\u00f8tti upp a\u0301 Hotel Amager vi\u00f0 einari vi\u0301nkennning, og sat sum einasti Chelsea fjeppari og r\u00e6ddist fyri, hvussu hetta skuldi ganga, ti\u0301 har vo\u0301ru so no\u0301gvir leikarar, i\u00f0 vanliga ikki byrja inni. Men ta\u00f0 vi\u0301sti seg, at eg heldur a\u0301tti at o\u0301ttast fyri teimum royndu leikarunum, ti\u0301 hetta skuldi gerast kanska ringasti dystur hja\u0301 John Terry i\u0301 Chelsea troyggjuni. Hann sp\u00e6ldi ein r\u00e6\u00f0uligan dyst, har Liverpool leikarar skiftust um at gera tunnil millum beinini a\u0301 honum."}, {"text_idx": "#000064", "text": "Ta\u00f0 var pi\u0301nufult at hyggja at, men sum eg greiddi einum hoverandi Liverpool fjeppara fra\u0301, so stendur FA \u2013 Cup steypi\u00f0 a\u0301 Stamford Bridge, vit eru i\u0301 Champions League finaluni, og ho\u0301ast vit ikki enda i\u0301 topp 4, kunnu vit enn sja\u0301lvir tryggja okkum Champions League fo\u0301tbo\u0301lt komandi a\u0301r. Liverpool harafturi\u0301mo\u0301ti liggur enn og kappast fyri at enda einum uppibornum 8. pla\u0301ssi."}, {"text_idx": "#000065", "text": "Tann va\u0301naligi fo\u0301tbo\u0301lturin, og tann va\u0301naligi fjepparin"}, {"text_idx": "#000067", "text": "Fri\u0301ggjadagin vo\u0301ru vit til eina ferming, men burturs\u00e6\u00f0 fra\u0301 hesum, sny\u0301r allur tu\u0301rurin seg fyrst og fremst um fo\u0301tbo\u0301lt."}, {"text_idx": "#000068", "text": "Fyrsta dystin so\u0301u vit to\u0301 i\u0301 sjo\u0301nvarpinum, ta\u00f0 var FA-Cup finalan, millum Chelsea og Liverpool, ein dystur, sum var\u00f0 dekan ov spennandi, eftir at Andy Carroll kom a\u0301 v\u00f8llin, men ein sigur kom i\u0301 hu\u0301s og Robert Di Matteo leg\u00f0i veruliga billett inn til permanenta venjarastarvi\u00f0 hja\u0301 Chelsea. Ta\u00f0 er so feitt, ta\u0301 ti\u0301tt li\u00f0 vinnur, serliga ta\u0301 ta\u00f0 vinnur steyp."}, {"text_idx": "#000069", "text": "Fyrsti live dysturin var dysturin millum FCK og OB i\u0301 I\u0301tro\u0301ttarparkini i\u0301 Keypmannahavn i\u0301 gja\u0301rkv\u00f8ldi\u00f0. Eg og ba\u0301\u00f0ir teir elstu synirnir Magnus og Mikal vo\u0301ru farnir i\u0301 Parkina og so\u0301tu a\u0301 C si\u0301\u00f0uni, saman vi\u00f0 FCK fjepparum."}, {"text_idx": "#000070", "text": "Lat ta\u00f0 vera sagt beinanvegin, at upphitingin var munandi meira spennandi enn sja\u0301lvur dysturin, ti\u0301 hv\u00f8rki li\u00f0i\u00f0 sp\u00e6ldi v\u00e6l. Me\u00f0an b\u00e6\u00f0i sja\u0301lv upphitingin og undirhaldi\u00f0, i\u00f0 FCK skipa\u00f0i fyri vo\u0301ru sera a\u0301hugaverd at si\u0301ggja."}, {"text_idx": "#000071", "text": "Hetta var ein dystur, i\u00f0 FCK skuldi vinna, ti\u0301 FC Nordsj\u00e6lland vi\u00f0 einum sigri dagin fyri, hev\u00f0i lagt seg javnt vi\u00f0 FCK i\u0301 stigum, og sostatt avbjo\u0301\u00f0a\u00f0i meistaraheiti\u00f0 hja\u0301 FCK, sum annars virka\u00f0i heilt trygt fyrr i\u0301 a\u0301r."}, {"text_idx": "#000072", "text": "Eg havi hildi\u00f0 vi\u00f0 FCK, si\u0301\u00f0an Todi kom til felagi\u00f0 u\u0301r Lyngby i\u0301 1997. Eg bu\u0301\u00f0i i\u0301 Keypmannahavn ta\u0301, so ta\u00f0 var upplagt. Men eg ma\u0301 siga, at sum li\u00f0i\u00f0 sp\u00e6ldi i\u0301 gja\u0301r, so hava teir ikki uppibori\u00f0 naka\u00f0 meistaraheiti i\u0301 a\u0301r."}, {"text_idx": "#000073", "text": "Seinastu fer\u00f0 eg var i\u0301 parkini til ein dyst, var i\u0301 seinasta dystinum i\u0301 kappingara\u0301rinum 2000/01, ta\u0301 FCK to\u0301k i\u0301mo\u0301ti Br\u00f8ndby og tryggja\u00f0i s\u00e6r meistaraheiti\u00f0 vi\u00f0 einum saksasparki hja\u0301 Zuma, sum man teljast millum bestu ma\u0301lini i\u0301 donskum fo\u0301tbo\u0301lti nakranti\u0301\u00f0, og sa\u0301 n\u00f8kurlunda solei\u00f0is u\u0301t:\nEg ma\u0301 siga, at har var munur a\u0301 undirhaldi i\u0301 ti\u0301 dystinum og hesum. Men eg ma\u0301 eisini siga, at sto\u0301rur munur var a\u0301 a\u0301sko\u00f0arunum. Dysturin i\u0301 gja\u0301r var n\u00e6stan li\u0301ka avgerandi, men ho\u0301ast hetta vo\u0301ru einans 14.000 fo\u0301lk til tey 38.000 setrini i\u0301 Parkini."}, {"text_idx": "#000074", "text": "Men ta\u00f0 sum undra\u00f0i meg mest, var atbur\u00f0urin hja\u0301 heimaa\u0301sko\u00f0arunum, longu ti\u0301\u00f0liga i\u0301 dystinum byrja\u00f0u tey at bua eftir si\u0301num egna li\u00f0i\u00f0, og hetta helt fram n\u00e6stan allan dystin. Ta\u0301 FCK fo\u0301r u\u0301t til ste\u00f0gin var heilt gali\u00f0, sum a\u0301sko\u00f0ararnir y\u0301ldu eftir teimum. Ikki beinlei\u00f0is motiverandi, eg veit v\u00e6l, at leikararnir eru v\u00e6l l\u00f8ntir, men ta\u00f0 gevur neyvan li\u00f0inum go\u0301\u00f0 u\u0301rslit, at royna at demotivera teir."}, {"text_idx": "#000075", "text": "Va\u0301naligir a\u0301sko\u00f0arar hava uppibori\u00f0 va\u0301naligan fo\u0301tbo\u0301lt."}]